РЕШЕНИЕ ЗА ИЗПЪЛНЕНИЕ (ЕС) 2015/144 НА КОМИСИЯТА
от 28 януари 2015 година
за определяне на процедурите за подаване на заявления за безвъзмездни средства и искания за плащане, както и на свързаната с тях информация, по отношение на спешните мерки срещу болестите по животните, посочени в Регламент (ЕС) № 652/2014 на Европейския парламент и на Съвета
(нотифицирано под номер C(2015) 250)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 652/2014 на Европейския парламент и на Съвета за установяване на разпоредби за управлението на разходите във връзка с хранителната верига, здравеопазването на животните и хуманното отношение към тях и във връзка със здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (1), и по-специално член 36, параграф 5 от него,
като има предвид, че:
(1)
В съответствие с член 6, параграф 1 от Регламент (ЕС) № 652/2014 на държавите членки може да бъдат отпускани безвъзмездни средства по отношение на спешните мерки, предприети в резултат на потвърждаване на появата на една от болестите по животните, включени в приложение I към посочения регламент.
(2)
С цел да се осигури добро финансово управление и да се разполага с бърза информация относно управлението на болестта, е целесъобразно да се определят датите, до които държавите членки трябва да представят своите заявления за безвъзмездни средства и искания за плащане, както и да се уточни информацията, която трябва да бъде предоставена. По-специално, следва да се предоставят първите и актуализираните прогнози за разходите на държавите членки.
(3)
Необходимо е да се определи курсът, който да бъде прилаган, когато се преобразуват оценките и исканията за плащане, представени от държавите членки, чиято национална парична единица е различна от еврото.
(4)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Предварителна информация
Държавите членки предoставят на Комисията, в срок от 30 дни след официалното потвърждение на появата на болест от списъка в приложение I към посочения регламент, предварителна информация относно категориите засегнати животни и продукти, както и пазарните стойности за всяка от тези категории, като използват електронен файл в съответствие с образеца, посочен в приложение I към настоящото решение.
Същевременно държавите членки предоставят описание на текущите и планираните действия и на законодателството за определяне на стойностите на животните и продуктите, които трябва да бъдат обезщетени.
Член 2
Информация за прогнозните разходи
Не по-късно от два месеца след официалното потвърждение на появата на болестта държавите членки представят на Комисията заявление за безвъзмездни средства в съответствие с член 6, параграф 1 от Регламент (ЕС) № 652/2014 чрез електронен файл в съответствие с образеца „Предварителен бюджет“, посочен в приложение II, относно следното:
а)
прогнозните разходи за обезщетяване на собствениците, както е посочено в член 8, параграф 1, букви а) и в) от Регламент (ЕС) № 652/2014;
б)
прогнозните оперативни разходи, както е посочено в член 8, параграф 1, букви б) и г) до ж) на Регламент (ЕС) № 652/2014;
в)
когато е приложимо, другите прогнозни разходи, които са от съществено значение за ликвидирането на болестта, както е посочено в член 8, параграф 1, буква з) от Регламент (ЕС) № 652/2014, като се приложи подходяща обосновка.
Описанието на действията, посочени в член 1, се счита за част от заявлението за безвъзмездни средства.
На всеки два месеца след подаване на информацията, посочена в първия параграф, държавите членки представят актуализирана информация за разходите, посочени в същия параграф.
Член 3
Искания за плащане
В срок от шест месеца след крайната дата, определена в решението за финансиране, или след потвърждението за ликвидирането на болестта, в зависимост от това коя дата е по-ранна, държавите членки представят на Комисията:
а)
искането за плащане на направените допустими разходи, като се използва електронен файл в съответствие с образеца, установен в приложение III към настоящото решение;
б)
подробните разходи в подкрепа на искането за плащане с подробна информация относно направените и платените разходи по различните категории допустими разходи, като се използва електронен файл в съответствие с образеца, установен в приложение IV към настоящото решение;
в)
технически доклад в съответствие с приложение V към настоящото решение.
Член 4
Обменен курс
Когато сумите на прогнозните или на направените разходи на дадена държава членка са в парична единица, различна от евро, съответната държава членка ги преобразува в евро чрез прилагане на последния обменен курс, определен от Европейската централна банка преди първия ден на месеца, през който заявлението за безвъзмездни средства е представено от държавата членка.
Член 5
Адресати
Адресати на настоящото решение за изпълнение са държавите членки.
Съставено в Брюксел на 28 януари 2015 година.